Potchefstroom Landboukollege wil AfriForum Jeug-voorsitter arresteer - AfriForum Jeug
“Tydens ons besoek het ons geen reëls verbreek nie. Die bestuur se houding laat veel te wense oor. Nadat ons begin foto’s neem het van die terrein en geboue wat steeds na drie jaar sedert AfriForum Jeug se eerste inspeksie nie herstel is nie, het ŉ lid van die kollege se bestuur ons vasparkeer en ons verhoed om verder te gaan. ŉ Ruk daarna is ons versoek om die perseel te verlaat. Ons het aan sy versoek voldoen, aangesien ons alles bekom het wat nodig was,” sê Henk Maree, nasionale voorsitter van AfriForum Jeug.
Maree voer aan dat hy soos ŉ gewone besoeker by die sekuriteitshek ingeteken het en saam met lede van AfriForum Jeug wat by die kollege studeer, die terrein besoek het. AfriForum Jeug het ŉ amptelike tak by die Potchefstroom Landboukollege.
“Ek vind dit belaglik dat die kollege nie eers die moeite doen om die klagtes self te ondersoek nie, maar aanvoer ons moet dit ondersoek, en ons dan boonop nog konfronteer en klagtes lê as ons die bewyse gaan bymekaarmaak,” het Maree gesê.
Geen verandering of verbetering is aangebring vandat AfriForum Jeug begin het om die klagtes vanaf studente te hanteer nie. Tydens die argument het die lid van die kollegebestuur aangevoer dit is disrespekvol van AfriForum Jeug om op die kollegeterrein te wees sonder die kennis van die kollegebestuur.
“Dit is duidelik uit die kollege se optrede dat daar ŉ slang in die gras is. Daar is geen deursigtigheid nie en studente verdien om antwoorde te kry op hulle klagtes. Indien alles by die kollege pluis en in plek was, sou hulle tog geen probleem gehad het rakende ons besoek nie”, het Maree afgesluit.
Sien ook aangehegte skrywe wat vroeër vanjaar aan die Potchefstroom Landboukollege gestuur is wat onder meer die tydloop van gebeure en die verskeie klagtes van studente by die kollege uitlig.